অ্যামি শুমার

**অ্যামি বেথ শুমার** (; জন্ম ১ জুন ১৯৮১) একজন মার্কিন স্ট্যান্ড-আপ কৌতুকাভিনেত্রী, অভিনেত্রী, লেখিকা, প্রযোজক ও পরিচালক। শুমার ২০০০-এর দশকের শুরুর ভাগে কৌতুকাভিনয় শুরু করেন এবং এরপর ২০০৭ সালে এনবিসির আপাতবাস্তব প্রতিযোগিতামূলক অনুষ্ঠান *লাস্ট কমিক স্ট্যান্ডিং*-এর পঞ্চম মৌসুমে প্রতিযোগী হিসেবে অংশগ্রহণ করেন। ২০১৩ থেকে ২০১৬ সাল পর্যন্ত তিনি কমেডি সেন্ট্রালের স্কেচ হাস্যরসাত্মক ধারাবাহিক *ইনসাইড অ্যামি শুমার*-এর নির্মাতা, সহ-প্রযোজক ও সহ-রচয়িতা হিসেবে দায়িত্ব পালন করেন এবং এতে শ্রেষ্ঠাংশে অভিনয় করেন, যার জন্য তিনি একটি পিবডি পুরস্কার অর্জন করেন ও পাঁচটি প্রাইমটাইম এমি পুরস্কারের মনোনয়ন লাভ করেন, তন্মধ্যে ২০১৫ সালে সেরা বিচিত্র স্কেচ ধারাবাহিক বিভাগে পুরস্কৃত হন।

শুমার *ট্রেইনরেক* (২০১৫) চলচ্চিত্র রচনা করেন এবং এতে অভিনয়ের মধ্য দিয়ে তার চলচ্চিত্রে অভিষেক ঘটে, যার জন্য তিনি সঙ্গীতধর্মী বা হাস্যরসাত্মক চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন। তিনি এরপর হাস্যরসাত্মক চলচ্চিত্র *স্ন্যাচড* (২০১৭) ও *আই ফিল প্রিটি* (২০১৯)-এ শ্রেষ্ঠাংশে অভিনয় করেন। তিনি এইচবিওর প্রামাণ্য ধারাবাহিক *এক্সপেক্টিং অ্যামি* (২০২০) ও হুলুর হাস্যরসাত্মক নাট্যধর্মী ধারাবাহিক *লাইফ অ্যান্ড বেথ* (২০২২-২০২৪) নির্মাণ ও প্রযোজনা করেন এবং শ্রেষ্ঠাংশে অভিনয় করেন।

স্টিভ মার্টিনের *মিটিওর শাওয়ার* নাটক দিয়ে তার ব্রডওয়ে মঞ্চে অভিষেক ঘটে, যার জন্য তিনি মঞ্চনাটকে শ্রেষ্ঠ অভিনেত্রী বিভাগে টনি পুরস্কারের মনোনয়ন লাভ করেন। শুমার *অ্যামি শুমার: লাইভ অ্যাট দি অ্যাপোলো*-এর জন্য শ্রেষ্ঠ হাস্যরসাত্মক অ্যালবাম বিভাগে এবং তার স্মৃতিকথা *দ্য গার্ল উইথ দ্য লোয়ার ব্যাক ট্যাটু* (২০১৬)-এর ধারাভাষ্যের জন্য শ্রেষ্ঠ কথ্য শব্দের অ্যালবাম বিভাগে গ্র্যামি পুরস্কারের মনোনয়ন লাভ করেন।

## প্রারম্ভিক জীবন ও শিক্ষা
শুমার ১৯৮১ সালের ১লা জুন নিউ ইয়র্ক সিটির ম্যানহাটনের আপার ইস্ট সাইডে জন্মগ্রহণ করেন। তার মাতা সান্ড্রা জেন (কুমারী নাম: জোন্স) এবং পিতা গর্ডন ডেভিড শুমার শিশুদের আসবাবপত্র কোম্পানির মালিক ছিলেন। শুমারের পিতা ইউক্রেনের একটি ইহুদি পরিবারে জন্মগ্রহণ করেন। তারা মাতার পূর্বপুরুষগণ নিউ ইংল্যান্ডের বাসিন্দা ছিলেন এবং তিনি প্রটেস্ট্যান্ট খ্রিস্টধর্মাবলম্বী ছিলেন কিন্তু বিয়ের পূর্বে ইহুদি ধর্মে ধর্মান্তরিত হন। শুমার ইহুদি ধর্মাবলম্বী হিসেবে বেড়ে ওঠেন এবং বলেন তাকে শৈশবে ইহুদি-বিদ্বেষের সম্মুখীন হতে হয়েছে; কিন্তু প্রাপ্তবয়স্ক হওয়ার পর তিনি এই ধর্মের আচারনিষ্ঠ নন। তার মায়ের পূর্বপুরুষদের মধ্যে ঔপনিবেশিক যুগের ম্যাসাচুসেটস উপসাগরীয় উপনিবেশ সময়ের পিউরিটান ধর্মাবলম্বী ছিলেন। ২০১৭ সালে প্রামাণ্য টিভি ধারাবাহিক *ফাইন্ডিং ইউর রুটস*-এ শুমার জানতে পারেন ১৭০৪ সালে ফরাসি আবেনাকি অভিযানে তার পূর্বপুরুষ টমাস টারবেলের পরিবারের তিনজন সন্তান ম্যাসাচুসেটসের গ্রোটনে বন্দি হন এবং তাদের মন্ট্রিয়লে নিয়ে যাওয়া হয়। একটি ফরাসি-কানাডীয় পরিবার মেয়েটির জন্য মুক্তিপণ দাবি করে ও পরে সে ফরাসি ক্যাথলিক মঠে যোগ দেয়, ছেলে দুটিকে গাহনাওয়াগের মোহক সম্প্রদায়ের দুটি পরিবার দত্তক নেয় ও পুরোপুরি আত্তীকরণ করে নেয়। তারা মোহক নারীদের বিয়ে করে এবং তাদের উত্তরসূরিদের কয়েকজন মোহকদের প্রধান হয়। গাহনাওয়াগে ও সেন্ট লরেন্স নদীর পাশে এই দুই ভাইয়ের প্রতিষ্ঠিত আরেকটি গ্রাম আকওয়াসাসনেতে এখনও মোহক সম্প্রদায়ে টারবেল বংশনাম রয়েছে।

তার ছোট বোন কিম ক্যারামেলও একজন হাস্যরসাত্মক সৃষ্টিকর্ম রচয়িতা ও প্রযোজক এবং তার সৎভাই জেসন স্টাইন ইলিনয়ের শিকাগোভিত্তিক সঙ্গীতজ্ঞ। মার্কিন যুক্তরাষ্ট্রের সিনেটর ও সিনেটের মাইনরিটি নেতা চাক শুমার তার চাচাতো ভাই।

ম্যানহাটনে তার পিতার আসবাবপত্রের কোম্পানির সফলতার ফলে শুমারের পরিবার তার শৈশবে ধনাঢ্য ছিল। তার যখন নয় বছর বয়স, তখন তার পিতার ব্যবসায় মন্দা দেখা দেয় এবং তিনি দেউলিয়া হয়ে যান। এরপরই তার মাল্টিপল স্ক্লেরোসিস ধরা পড়ে। তার যখন ১২ বছর বয়স, তখন তার পিতামাতার বিবাহবিচ্ছেদ ঘটে।

শুমার তার মায়ের সাথে লং আইল্যান্ডে চলে যান এবং সেখানে তিনি রকভিল সেন্টারে বসবাস করতেন ও সাউথ সাইড হাই স্কুলে পড়াশোনা করতেন। ১৯৯৯ সালে স্কুল থেকে পাশ করার সময় তাকে "শ্রেণির ভাঁড়" ও "শিক্ষকের সবচেয়ে খারাপ দুঃস্বপ্ন" হিসেবে ভোট দেওয়া হয়েছিল। এরপর তিনি রকভিল সেন্টারের সংস্কারকৃত সিনাগগ সেন্ট্রাল সিনাগগ অব নাসাউ কাউন্টির হিব্রু স্কুলে পড়াশোনা করেন, সেখানে তার মা স্কুলের বোর্ডে দায়িত্বরত ছিলেন।

উচ্চ বিদ্যালয় থেকে পাশ করার পর মেরিল্যান্ডের টোসনের টোসন বিশ্ববিদ্যালয়ে ভর্তি হন এবং ২০০৩ সালে নাট্যতত্ত্বে স্নাতক ডিগ্রি অর্জন করেন। কলেজ থেকে স্নাতক সম্পন্ন করার পর তিনি নিউ ইয়র্ক সিটিতে ফিরে যান, সেখানে তিনি দুই বছর উইলিয়াম এস্পার স্টুডিওতে অধ্যয়ন করেন এবং বারটেন্ডার ও খাবার পরিবেশক হিসেবে কাজ করেন। এছাড়া তিনি তার প্রেমিকের সাথে ক্যালিফোর্নিয়ার সান্তা বারবারায় বসবাস করতেন ও সেখানে পেডিক্যাব চালক হিসেবে কাজ করতেন।

## কর্মজীবন
### ২০০৩-২০১২: কৌতুকাভিনেত্রী
থাম্ব|200px|ডান|শুমার ২০০৬ সালে কৌতুক পরিবেশন করছেন।
২০০৩ সালে টোসন বিশ্ববিদ্যালয় থেকে নাট্যতত্ত্বে স্নাতক সম্পন্ন করার পর নিউ ইয়র্কে গিয়ে শুমার অফ-অফ-ব্রডওয়ে মঞ্চে তিক্ত হাস্যরসাত্মক নাটক *কিপিং অ্যাব্রেস্ট*-এ স্তন ক্যান্সারে আক্রান্ত তরুণী চরিত্রে অভিনয় করেন। ২০০৪ সালের ১লা জুন থেকে গথাম কমেডি ক্লাবে কৌতুক পরিবেশনার মধ্য দিয়ে তিনি স্ট্যান্ড-আপ কৌতুকাভিনয় শুরু করেন। কয়েক বছর পর তিনি ও কেভিন কেইন যৌথভাবে দ্য কালেকটিভ মঞ্চদল গঠন করেন, যারা সামাজিকভাবে প্রাসঙ্গিক ও সুলভ সৃষ্টিকর্ম প্রকাশ ও পরিবেশনা করেন।

২০০৭ সালে শুমার কমেডি সেন্ট্রালের *লাইভ অ্যাট গথাম* পর্ব রেকর্ড করেন। তিনি এই পর্বটিকে তার "বড় সুযোগ" বলে মনে করেন। তিনি এরপর এনবিসির আপাতবাস্তব প্রতিযোগিতামূলক অনুষ্ঠান *লাস্ট কমিক স্ট্যান্ডিং*-এ অংশগ্রহণ করেন। আগের মৌসুমে অসফল অডিশনের কারণে বাদ পড়ার পর তিনি এই অনুষ্ঠানের পঞ্চম মৌসুমের ফাইনালে পৌঁছান এবং চতুর্থ স্থান অধিকার করেন। শুমার ২০১১ সালের এপ্রিলে বলেন, "*লাস্ট কমিক* খুবই মজার ছিল। আমি দারুণ সময় কাটিয়েছি, কারণ আমার উপর কোন চাপ ছিল না; আমি দুই বছর ধরে স্ট্যান্ড-আপ করছিলাম। আমার ভালো করার কথা ছিল না। তাই প্রতিবার যখন আমি সামনে এগিয়ে যেতাম তা সুখকর চমক হত।"

### ২০১৩-২০১৯: ''ইনসাইড অ্যামি শুমার''
[থাম্ব|200px|ডান|২০১৫ সালে [সাউথ বাই সাউথওয়েস্টে শুমার]]
শুমার ২০১৩ সালের ৩০শে এপ্রিল থেকে কমেডি সেন্ট্রালের স্কেচ হাস্যরসাত্মক ধারাবাহিক *ইনসাইড অ্যামি শুমার* শুরু হয়। তিনি এই অনুষ্ঠানের নির্মাতা, সহ-প্রযোজক ও সহ-রচয়িতা হিসেবে দায়িত্ব পালন করেন এবং এতে শ্রেষ্ঠাংশে অভিনয় করেন। ২০১৪ সালে এর দ্বিতীয় মৌসুম শুরু হয়। ২০১৪ সালে শুমার তার অনুষ্ঠানের দ্বিতীয় মৌসুমের প্রচারণার জন্য ব্যাক ডোর সফর শুরু করেন। ২০১৫ সালের ২১শে এপ্রিল তৃতীয় মৌসুম শুরু হয় এবং একই দিনে চতুর্থ মৌসুমের ফরমায়েশ আসে। এই অনুষ্ঠানের জন্য তিনি একটি পিবডি পুরস্কার অর্জন করেন ও পাঁচটি প্রাইমটাইম এমি পুরস্কারের মনোনয়ন লাভ করেন, তন্মধ্যে ২০১৫ সালে সেরা বিচিত্র স্কেচ ধারাবাহিক বিভাগে পুরস্কৃত হন।

শুমার ২০১৫ সালের ১১ এপ্রিল অনুষ্ঠিত এমটিভি মুভি ও টিভি পুরস্কারের উপস্থাপনা করেন। একই বছর তিনি *ট্রেইনরেক* চলচ্চিত্র রচনা করেন এবং এতে অভিনয়ের মধ্য দিয়ে তার চলচ্চিত্রে অভিষেক ঘটে। চলচ্চিত্রটি ২০১৫ সালের ১৭ই জুলাই মুক্তি পায়। তিনি এই চলচ্চিত্রে অভিনয় করে সঙ্গীতধর্মী বা হাস্যরসাত্মক চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন। ২০১৯ সালের ১৭ই অক্টোবর শুমারের বিশেষ অনুষ্ঠান *[[অ্যামি শুমার: লাইভ অ্যাট দি অ্যাপোলো]]* এইচবিওতে প্রচারিত হয়। ২০১৬ সালে এটি সেরা বিশেষ বিচিত্রানুষ্ঠান, লেখনী ও পরিচালনা বিভাগে তিনটি প্রাইমটাইম এমি পুরস্কারের মনোনয়ন লাভ করে। এছাড়া এই কাজের জন্য তিনি শ্রেষ্ঠ হাস্যরসাত্মক অ্যালবাম বিভাগে একটি গ্র্যামি পুরস্কারের মনোনয়ন লাভ করেন।

২০১৯ সালে নেটফ্লিক্সে তার স্ট্যান্ড-আপ বিশেষ অনুষ্ঠান *[[অ্যামি শুমার: গ্রোয়িং]]* প্রচারিত হয়, যা ইতিবাচক প্রতিক্রিয়া লাভ করে। শুমার বিশেষ বিচিত্রানুষ্ঠানের সেরা লেখনী বিভাগে একটি প্রাইমটাইম এমি পুরস্কারের মনোনয়ন লাভ করেন। একই বছর তিনি *[[আই ফিল প্রিটি (চলচ্চিত্র)|আই ফিল প্রিটি]]* (২০১৯) চলচ্চিত্রে শ্রেষ্ঠাংশে অভিনয় করেন, যা নেতিবাচক প্রতিক্রিয়া লাভ করে।

### ২০২০-বর্তমান
তিনি প্রামাণ্য ধারাবাহিক *এক্সপেক্টিং অ্যামি* (২০২০)-এ শ্রেষ্ঠাংশে অভিনয় করেন ও নির্বাহী প্রযোজক হিসেবে দায়িত্ব পালন করেন। ২০২০ সালের ৯ই জুলাই এইচবিও ম্যাক্সে ধারাবাহিকটির প্রিমিয়ার হয়। ২০২২ সালের জানুয়ারি মাসে *[[অনলি মার্ডারস ইন দ্য বিল্ডিং]]*-এর দ্বিতীয় মৌসুমে অতিথি চরিত্রে অভিনয়ের জন্য তাকে বাছাই করা হয়। ২০২২ সালের ২৭শে মার্চ তিনি রেজিনা হল ও ওয়ান্ডা সাইকসের সাথে যৌথভাবে ৯৪তম একাডেমি পুরস্কার উপস্থাপনা করেন। এছাড়া তিনি ১০ পর্বের হাস্যরসাত্মক নাট্যধর্মী ধারাবাহিক *লাইফ অ্যান্ড বেথ* (২০২২-২০২৪) নির্মাণ ও প্রযোজনা করেন এবং এতে শ্রেষ্ঠাংশে অভিনয় করেছেন, যা ২০২২ সালের ১৮ই মার্চ থেকে হুলুতে প্রচারিত হয়।

## প্রভাব
শুমার কৌতুকাভিনয়ে ওয়েন্ডি লিবম্যান, ক্যারল বার্নেট, লুসিল বল ও জোন রিভার্সের প্রভাব রয়েছে। এছাড়া তিনি অভিনেত্রী ও প্রযোজক গোল্ডি হনকে তার আদর্শ বলে উল্লেখ করেন।

## গণমাধ্যমে
২০১৫ সালে শুমার *[[টাইম (সাময়িকী)|টাইম]]* সাময়িকীর ১০০ সবচেয়ে প্রভাবশালী ব্যক্তি তালিকায় স্থান লাভ করেন। একই বছর তিনি বারবারা ওয়াল্টার্সের ১০ সবচেয়ে আকর্ষণীয় ব্যক্তি তালিকায় স্থান লাভ করেন। শুমার কৌতুকাভিনয়ের মধ্য দিয়ে বিভিন্ন সামাজিক বিষয় তুলে ধরার জন্য প্রশংসা অর্জন করেছেন।

২০১৫ সাল জুড়ে *ইনসাইড অ্যামি শুমার*-এ তার প্রহসনগুলো অনলাইনে ভাইরাল হয় এবং সম্পাদকীয়গুলোতে জৈবিক লিঙ্গ, নারীবাদ ও ধর্ষণের সংস্কৃতিতে নিয়ে আলোচনা হয়।

## ব্যক্তিগত জীবন
শুমার পেশাদার কুস্তিগির নিক নেমেথ, যিনি ডলফ জিগলার রিং নামে পরিচিত ও কৌতুকাভিনেতা অ্যান্থনি জেসেলনিকের সাথে প্রেম করেছেন।

২০১৭ সালের শুরুর দিকে শুমার "টাটি" নামে একটি কালো কুকুর দত্তক নেন, যার নামকরণ করা হয়েছে অভিনেত্রী টাটিয়ানা মাসলানির নামানুসারে।

২০১৮ সালের ১৩ই ফেব্রুয়ারি শুমার ক্যালিফোর্নিয়ার ম্যালিবুতে পাচক ও কৃষক ক্রিস ফিশারকে বিয়ে করেন। ২০১৯ সালে শুমার তার এন্ডোমেট্রিওসিসের কারণে সিজারিয়ান সেকশনের মাধ্যমে পুত্রসন্তান জন্ম দেন। ২০২১ সালের সেপ্টেম্বর মাসে শুমার এই রোগের লক্ষণের উপশমের জন্য গর্ভাশয় অপসারণ করেন। ২০২৪ সালের ফেব্রুয়ারি মাসে তার কুশিং সিনড্রোম ধরা পড়ে। শুমার ২০২৫ সালের ১২ই ডিসেম্বর ফিশারের সাথে তার পৃথক হয়ে যাওয়ার ঘোষণা দেন।

## ডিস্কোগ্রাফি
### অ্যালবাম
* ২০১১: *[[কমেডি সেন্ট্রাল রেকর্ডস#২০১১|কাটিং]]* (কমেডি সেন্ট্রাল রেকর্ডস) – সিডি/ডাউনলোড/স্ট্রিমিং
* ২০১৬: *[[অ্যামি শুমার: লাইভ অ্যাট দি অ্যাপোলো|লাইভ অ্যাট দি অ্যাপোলো]]* (ম্যাভরিক রেকর্ডস) – ডাউনলোড/স্ট্রিমিং
* ২০১৭: *[[অ্যামি শুমার: দ্য লেদার স্পেশাল|দ্য লেদার স্পেশাল]]* (নেটফ্লিক্স) – এলপি

### ভিডিও
* ২০১০: *[[কমেডি সেন্ট্রাল প্রেজেন্টস]]* – ডিভিডি/ডাউনলোড/স্ট্রিমিং
* ২০১৩: *মোস্টলি সেক্স স্টাফস* (কমেডি সেন্ট্রাল ২০১২) – ডিভিডি/ডাউনলোড/স্ট্রিমিং
* ২০১৫: *লাইভ অ্যাট দি অ্যাপোলো* (এইচবিও হোম ভিডিও) – ডিভিডি/ডাউনলোড/স্ট্রিমিং
* ২০১৭: *[[অ্যামি শুমার: দ্য লেদার স্পেশাল|দ্য লেদার স্পেশাল]]* (নেটফ্লিক্স) – স্ট্রিমিং
* ২০১৯: *[[অ্যামি শুমার: গ্রোয়িং|গ্রোয়িং]]* (নেটফ্লিক্স) – স্ট্রিমিং

### অডিওবই
* ২০১৬: *[[দ্য গার্ল উইথ দ্য লোয়ার ব্যাক ট্যাটু]]* (গ্যালারি বুকস) – সিডি/ডাউনলোড/স্ট্রিমিং

### সংকলিত উপস্থিতি
* ২০১৩: *উইমেন হু কিল* (ট্র্যাকস ১-৩) (এন্টারটেইনমেন্ট ওয়ান) – ডিভিডি/ডাউনলোড/স্ট্রিমিং
* ২০১৫: *[[কমেডি সেন্ট্রাল প্রেজেন্টস|কমেডি সেন্ট্রাল স্ট্যান্ড-আপ ভল্ট# ৩]]* (কমেডি সেন্ট্রাল) – ডিভিডি
* ২০১৮: *জাস্ট ফর লাফস: দ্য ন্যাস্টি শো, ভলিউম ১* (ট্র্যাকস ১–২) – সিডি/ডাউনলোড/স্ট্রিমিং
* ২০১৮: *জাস্ট ফর লাফস: দ্য ন্যাস্টি শো, ভলিউম ২* (ট্র্যাকস ১–৩) – সিডি/ডাউনলোড/স্ট্রিমিং
* ২০১৯: *জাস্ট ফর লাফস: ফানি এএফ, ভলিউম ১* (ট্র্যাক ১) – সিডি/ডাউনলোড/স্ট্রিমিং
* ২০১৯: *জাস্ট ফর লাফস: ফানি এএফ, ভলিউম ২* (ট্র্যাকস ১–৩) – সিডি/ডাউনলোড/স্ট্রিমিং
* ২০১৯: *জাস্ট ফর লাফস: ফানি এএফ, ভলিউম ৩* (ট্র্যাক ১) – সিডি/ডাউনলোড/স্ট্রিমিং

## পডকাস্ট
* *অ্যামি শুমার প্রেজেন্টস: থ্রি গার্লস, ওয়ান কিথ* (২০১৮–২০২০, উপস্থাপক)

## গ্রন্থতালিকা
* 

## তথ্যসূত্র

## বহিঃসংযোগ
* 
* 

বিষয়শ্রেণী:১৯৮১-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২১শ শতাব্দীর মার্কিন অভিনেত্রী
বিষয়শ্রেণী:২১শ শতাব্দীর মার্কিন ইহুদি
বিষয়শ্রেণী:২১শ শতাব্দীর মার্কিন কৌতুকাভিনেত্রী
বিষয়শ্রেণী:২১শ শতাব্দীর মার্কিন চিত্রনাট্যকার
বিষয়শ্রেণী:২১শ শতাব্দীর মার্কিন লেখিকা
বিষয়শ্রেণী:ইউক্রেনীয় ইহুদি বংশোদ্ভূত মার্কিন ব্যক্তি
বিষয়শ্রেণী:ইংরেজ বংশোদ্ভূত মার্কিন ব্যক্তি
বিষয়শ্রেণী:টোসন বিশ্ববিদ্যালয়ের প্রাক্তন শিক্ষার্থী
বিষয়শ্রেণী:নিউ ইয়র্ক সিটির চিত্রনাট্যকার
বিষয়শ্রেণী:নিউ ইয়র্ক সিটির টেলিভিশন প্রযোজক
বিষয়শ্রেণী:মার্কিন ইহুদি অভিনেত্রী
বিষয়শ্রেণী:মার্কিন ইহুদি কৌতুকাভিনেত্রী
বিষয়শ্রেণী:মার্কিন ইহুদি চিত্রনাট্যকার
বিষয়শ্রেণী:মার্কিন ইহুদি নারীবাদী
বিষয়শ্রেণী:মার্কিন কণ্ঠাভিনেত্রী
বিষয়শ্রেণী:মার্কিন কৌতুকাভিনেত্রী
বিষয়শ্রেণী:মার্কিন স্কেচ কৌতুকাভিনেত্রী
বিষয়শ্রেণী:মার্কিন চলচ্চিত্র অভিনেত্রী
বিষয়শ্রেণী:মার্কিন টেলিভিশন অভিনেত্রী
বিষয়শ্রেণী:মার্কিন টেলিভিশন পরিচালক
বিষয়শ্রেণী:মার্কিন টেলিভিশন লেখিকা
বিষয়শ্রেণী:মার্কিন নারীবাদী
বিষয়শ্রেণী:মার্কিন নারী চিত্রনাট্যকার
বিষয়শ্রেণী:মার্কিন নারী টেলিভিশন পরিচালক
বিষয়শ্রেণী:মার্কিন নারী টেলিভিশন প্রযোজক
বিষয়শ্রেণী:মার্কিন নারী পডকাস্টার
বিষয়শ্রেণী:মার্কিন স্ট্যান্ড-আপ কৌতুকাভিনেত্রী
বিষয়শ্রেণী:ম্যানহাটনের অভিনেত্রী
বিষয়শ্রেণী:ম্যানহাটনের কৌতুকাভিনেত্রী
বিষয়শ্রেণী:লাস্ট কমিক স্ট্যান্ডিং-এর প্রতিযোগী
বিষয়শ্রেণী:শুমার পরিবার
বিষয়শ্রেণী:প্রাইমটাইম এমি পুরস্কার বিজয়ী
বিষয়শ্রেণী:পিবডি পুরস্কার বিজয়ী
বিষয়শ্রেণী:রাইটার্স গিল্ড অব আমেরিকা পুরস্কার বিজয়ী